b'\n_START_ARTICLE_\nC\xc4\x83lin Popescu-T\xc4\x83riceanu\n_START_SECTION_\nCopil\xc4\x83ria \xc8\x99i tinere\xc8\x9bea\n_START_PARAGRAPH_\nC\xc4\x83lin Popescu-T\xc4\x83riceanu s-a n\xc4\x83scut la data de 14 ianuarie 1952, \xc3\xaen municipiul Bucure\xc8\x99ti. Mama sa, Alexandrina Louise L\xc4\x83z\xc4\x83rescu, la na\xc8\x99tere Athanasiade, a fost de origine greac\xc4\x83, mama ei fiind grecoaic\xc4\x83, iar tat\xc4\x83l ei pe jum\xc4\x83tate rom\xc3\xa2n \xc8\x99i pe jum\xc4\x83tate grec. Gheorghe Athanasiade, bunicul lui C\xc4\x83lin Popescu-T\xc4\x83riceanu, a fost unul dintre pionierii importului de automobile \xc3\xaen Rom\xc3\xa2nia._NEWLINE_Dup\xc4\x83 finalizarea studiilor medii la Liceul \xe2\x80\x9eSf. Sava\xe2\x80\x9d din Bucure\xc8\x99ti, a absolvit Facultatea de Hidrotehnic\xc4\x83 din cadrul Institutului de Construc\xc8\x9bii din Bucure\xc8\x99ti - actuala Universitate Tehnic\xc4\x83 de Construc\xc8\x9bii (1976), urm\xc3\xa2nd ulterior \xc8\x99i un masterat \xc3\xaen matematic\xc4\x83 \xc8\x99i informatic\xc4\x83 la Universitatea din Bucure\xc8\x99ti (1981).\n_START_SECTION_\nCariera profesional\xc4\x83 \xc8\x99i \xc3\xaen afaceri\n_START_PARAGRAPH_\nDup\xc4\x83 absolvirea facult\xc4\x83\xc8\x9bii a lucrat ca inginer la Consiliul Na\xc8\x9bional al Apelor, filiala Arge\xc8\x99 (1976-1977), inginer la Trustul de Construc\xc8\x9bii Industriale Bucure\xc8\x99ti (1977-1979) \xc8\x99i ca asistent universitar la Facultatea de Hidrotehnic\xc4\x83 din Bucure\xc8\x99ti (1980-1991)._NEWLINE_\xc3\x8en anul 1990 a fondat al doilea post de radio privat din Rom\xc3\xa2nia, Radio Contact, al c\xc4\x83rui director general a fost \xc3\xaen perioada 1992-1996. \xc3\x8encep\xc3\xa2nd din anul 1993 este partener asociat la Automotive Trading Services (importator oficial Citro\xc3\xabn \xc3\xaen Rom\xc3\xa2nia). Este membru fondator \xc8\x99i pre\xc8\x99edinte (1994-1997 \xc8\x99i 2001-2003) al Asocia\xc8\x9biei Produc\xc4\x83torilor \xc8\x99i Importatorilor de Automobile (APIA), apoi pre\xc8\x99edinte de onoare (din 2003). De asemenea, este membru fondator al Clubului Rom\xc3\xa2n de Pres\xc4\x83.\n_START_SECTION_\nAfaceri\n_START_PARAGRAPH_\nT\xc4\x83riceanu a fondat Radio Contact \xc3\xaen anul 1990, iar din anul 1993 a intrat \xc3\xaen afaceri cu automobile._NEWLINE_De atunci este pre\xc8\x99edinte \xc8\x99i director general al companiei Automotive Trading Services (ATS), care reprezint\xc4\x83 marca francez\xc4\x83 Citroen \xc3\xaen Rom\xc3\xa2nia\n_START_SECTION_\nActivitate politic\xc4\x83\n_START_PARAGRAPH_\n\xc3\x8en anul 1990 a fost fondator al Partidului Na\xc8\x9bional Liberal, \xc3\xaendeplinind \xc3\xaen acela\xc8\x99i an func\xc8\x9bia de secretar executiv. \xc3\x8en prima legislatur\xc4\x83 dup\xc4\x83 Revolu\xc8\x9bia din decembrie 1989, a fost deputat de Arad pe listele PNL (1990-1992), \xc3\xaendeplinind \xc3\xaen aceast\xc4\x83 calitate func\xc8\x9bia de membru \xc3\xaen Comisia economic\xc4\x83 \xc8\x99i \xc3\xaen Comisia pentru \xc3\xaenv\xc4\x83\xc8\x9b\xc4\x83m\xc3\xa2nt, \xc8\x99tiin\xc8\x9b\xc4\x83, tineret, sport a Camerei Deputa\xc8\x9bilor._NEWLINE_Pentru trei ani (1990-1993) a fost lider al PNL-Aripa T\xc3\xa2n\xc4\x83r\xc4\x83. T\xc4\x83riceanu a candidat f\xc4\x83r\xc4\x83 succes, sub sigla forma\xc8\x9biunii "Noul PNL", la func\xc8\x9bia de primar al municipiului Bucure\xc8\x99ti. \xc3\x8en anul 1993 revine \xc3\xaen cadrul PNL, \xc3\xaendeplinind func\xc8\x9bia de vicepre\xc8\x99edinte al PNL (1993-2004). Ca urmare a c\xc3\xa2\xc8\x99tig\xc4\x83rii alegerilor parlamentare din octombrie 1996 de c\xc4\x83tre Conven\xc8\x9bia Democrat\xc4\x83 Rom\xc3\xa2n\xc4\x83 (din care f\xc4\x83cea parte \xc8\x99i PNL), C\xc4\x83lin Popescu-T\xc4\x83riceanu este ales ca deputat de Bucure\xc8\x99ti pentru legislatura 1996-2000, fiind \xc3\xaen aceast\xc4\x83 calitate membru \xc3\xaen Comisia pentru politic\xc4\x83 economic\xc4\x83, reform\xc4\x83 \xc8\x99i privatizare._NEWLINE_\xc3\x8en perioada 12 decembrie 1996 - 5 decembrie 1997, T\xc4\x83riceanu \xc3\xaendepline\xc8\x99te func\xc8\x9bia de ministru de stat, ministrul industriei \xc8\x99i comer\xc8\x9bului \xc3\xaen Guvernul Victor Ciorbea. La alegerile din noiembrie 2000 a fost ales deputat de Bucure\xc8\x99ti pe listele PNL. \xc3\x8en legislatura 2000-2004 a \xc3\xaendeplinit func\xc8\x9biile de vicepre\xc8\x99edinte al grupului parlamentar al Partidului Na\xc8\x9bional Liberal (decembrie 2000 - februarie 2004) \xc8\x99i de vicepre\xc8\x99edinte al Comisie pentru Buget, Finan\xc8\x9be \xc8\x99i Asigur\xc4\x83ri \xc3\xaen Camera Deputa\xc8\x9bilor._NEWLINE_\xc3\x8en anul 2003 a devenit vicepre\xc8\x99edinte al Partidului European Liberal Democrat. Dup\xc4\x83 alegerile parlamentare din noiembrie 2004, C\xc4\x83lin Popescu-T\xc4\x83riceanu este reales ca deputat de Bucure\xc8\x99ti pe listele PNL, fiind \xc3\xaen aceast\xc4\x83 calitate \xc8\x99i membru \xc3\xaen Comisia pentru drepturile omului, culte \xc8\x99i problemele minorit\xc4\x83\xc8\x9bilor na\xc8\x9bionale din Camera Deputa\xc8\x9bilor._NEWLINE_\xc3\x8en 20 martie 2009 pierde func\xc8\x9bia de pre\xc8\x99edinte al PNL cu 546 de voturi fa\xc8\x9b\xc4\x83 de cele 873 de voturi ale contracandidatului s\xc4\x83u Crin Antonescu.\n_START_SECTION_\nPrim-ministru al Rom\xc3\xa2niei\n_START_PARAGRAPH_\nLa 2 octombrie 2004, dup\xc4\x83 retragerea lui Theodor Stolojan pe motive de s\xc4\x83n\xc4\x83tate din func\xc8\x9bia de pre\xc8\x99edinte al PNL \xc8\x99i candidat al Alian\xc8\x9bei DA la alegerile preziden\xc8\x9biale din Rom\xc3\xa2nia din noiembrie 2004, C\xc4\x83lin Popescu-T\xc4\x83riceanu devine pre\xc8\x99edinte interimar al PNL, copre\xc8\x99edinte al Alian\xc8\x9bei DA (al\xc4\x83turi de Traian B\xc4\x83sescu) \xc8\x99i candidat propus pentru func\xc8\x9bia de prim-ministru al Rom\xc3\xa2niei \xc3\xaentr-un eventual guvern format de Alian\xc8\x9ba D.A.._NEWLINE_Dup\xc4\x83 c\xc3\xa2\xc8\x99tigarea alegerilor preziden\xc8\x9biale de c\xc4\x83tre Traian B\xc4\x83sescu, acesta din urm\xc4\x83 l-a desemnat pe Popescu-T\xc4\x83riceanu cu formarea cabinetului T\xc4\x83riceanu. La data de 28 decembrie 2004 acest cabinet a fost votat de Parlament cu 265 pentru \xc8\x99i 200 \xc3\xaempotriv\xc4\x83 \xc8\x99i a fost \xc3\xaenvestit, iar T\xc4\x83riceanu a devenit noul prim-ministru al Rom\xc3\xa2niei. \xc3\x8en februarie 2005 a fost ales ca pre\xc8\x99edinte a Partidului Na\xc8\x9bional Liberal._NEWLINE_Cabinetul T\xc4\x83riceanu a anun\xc8\x9bat c\xc4\x83 inten\xc8\x9bioneaz\xc4\x83 s\xc4\x83-\xc8\x99i dea demisia \xc3\xaen 7 iulie 2005, cu scopul de a provoca alegeri anticipate. Inten\xc8\x9bia demisiei a fost cauzat\xc4\x83 de respingerea de c\xc4\x83tre Curtea Constitu\xc8\x9bional\xc4\x83 a unui pachet de legi pentru reforma justi\xc8\x9biei. Alegerile anticipate au fost dorite de pre\xc8\x99edintele Traian B\xc4\x83sescu \xc3\xaenc\xc4\x83 de la victoria sa \xc3\xaen alegerile din 2004. \xc3\x8en urma \xc3\xaent\xc3\xa2lnirii cu comisarii europeni la Bruxelles, premierul T\xc4\x83riceanu \xc8\x99i-a reconsiderat decizia, renun\xc8\x9b\xc3\xa2nd s\xc4\x83 mai demisioneze._NEWLINE_La 19 iulie 2005 Popescu-T\xc4\x83riceanu s-a r\xc4\x83zg\xc3\xa2ndit \xc8\x99i \xc8\x99i-a retras decizia de a demisiona, argument\xc3\xa2nd faptul c\xc4\x83 inunda\xc8\x9biile catastrofale care loviser\xc4\x83 \xc8\x9bara (de exemplu ora\xc8\x99ul Com\xc4\x83ne\xc8\x99ti) cereau ca \xc8\x9bara s\xc4\x83 aib\xc4\x83 un guvern. Inunda\xc8\x9biile uciseser\xc4\x83 66 oameni \xc3\xaen Rom\xc3\xa2nia \xc3\xaen acel an, l\xc4\x83s\xc3\xa2nd mii de oameni f\xc4\x83r\xc4\x83 case._NEWLINE_Din acel moment, rela\xc8\x9biile dintre Popescu-T\xc4\x83riceanu \xc8\x99i pre\xc8\x99edintele B\xc4\x83sescu s-au \xc3\xaenr\xc4\x83ut\xc4\x83\xc8\x9bit, ultimul refuz\xc3\xa2nd s\xc4\x83 se \xc3\xaent\xc3\xa2lneasc\xc4\x83 cu primul ministru \xc3\xaen zilele urm\xc4\x83toarea anun\xc8\x9b\xc4\x83rii deciziei de a-\xc8\x99i retrage demisia._NEWLINE_\xc3\x8en septembrie 2005 un ziar a declarat c\xc4\x83 la 9 aprilie 2004, T\xc4\x83riceanu a cump\xc4\x83rat 10 milioane de ac\xc8\x9biuni ale companiei Rompetrol, baz\xc3\xa2ndu-se pe informa\xc8\x9bii ob\xc8\x9binute din interior (de tip insider trading), ac\xc8\x9biuni pe care le-ar fi v\xc3\xa2ndut cu profit dup\xc4\x83 ce a devenit prim-ministru._NEWLINE_La data de 5 aprilie 2006 pre\xc8\x99edintele Traian B\xc4\x83sescu a afirmat c\xc4\x83 regret\xc4\x83 c\xc4\x83 l-a numit pe T\xc4\x83riceanu prim-ministru \xc8\x99i l-a acuzat de parteneriat cu grupuri de interes economice._NEWLINE_O alt\xc4\x83 disput\xc4\x83 cu pre\xc8\x99edintele B\xc4\x83sescu a fost generat\xc4\x83 de anun\xc8\x9bul oficial al lui T\xc4\x83riceanu la 29 iunie 2006 c\xc4\x83 Partidul Na\xc8\x9bional Liberal sprijin\xc4\x83 retragerea trupelor rom\xc3\xa2ne\xc8\x99ti din zonele de conflict unde nu se afl\xc4\x83 sub mandat al ONU, NATO sau Uniunea European\xc4\x83. Pre\xc8\x99edintele \xc8\x99i-a exprimat opozi\xc8\x9bia puternic\xc4\x83 fa\xc8\x9b\xc4\x83 de retragerea trupelor rom\xc3\xa2ne\xc8\x99ti din Irak._NEWLINE_\xc3\x8en seara de 25 iulie 2006 T\xc4\x83riceanu conducea o motociclet\xc4\x83 Harley-Davidson, \xc3\xaendrept\xc3\xa2ndu-se spre Corbeanca, c\xc3\xa2nd intrat \xc3\xaen coliziune cu un autoturism Ford Mondeo; T\xc4\x83riceanu a suferit o ruptur\xc4\x83 de menisc \xc8\x99i a r\xc4\x83mas temporar f\xc4\x83r\xc4\x83 permis de conducere._NEWLINE_La data de 21 martie 2007 premierul C\xc4\x83lin Popescu T\xc4\x83riceanu a prezentat un comunicat de pres\xc4\x83 al Guvernului Rom\xc3\xa2niei, \xc3\xaen care a declarat c\xc4\x83 va prelua, pentru un timp limitat, cu titlu interimar, responsabilit\xc4\x83\xc8\x9bile ministrului de externe, p\xc3\xa2n\xc4\x83 c\xc3\xa2nd se va rezolva starea de blocaj din Ministerul Afacerilor Externe. Acest lucru a fost generat de decizia lui B\xc4\x83sescu de a nu-l numi \xc3\xaen func\xc8\x9bie pe Adrian Cioroianu, dup\xc4\x83 43 zile de la demisia din func\xc8\x9bia a lui Ungureanu. La data de 5 aprilie 2007, Curtea Constitu\xc8\x9bional\xc4\x83 a Rom\xc3\xa2niei a decis c\xc4\x83 "Refuzul pre\xc8\x99edintelui Rom\xc3\xa2niei de a numi un membru al Guvernului la propunerea primului ministru a generat un conflict jurisdic\xc8\x9bional de natur\xc4\x83 constitu\xc8\x9bional\xc4\x83.[...] Pre\xc8\x99edintele Rom\xc3\xa2niei nu are drept de veto, dar el poate cere primului ministru s\xc4\x83-\xc8\x99i retrag\xc4\x83 propunerea, dac\xc4\x83 observ\xc4\x83 c\xc4\x83 persoana propus\xc4\x83 nu \xc3\xaendepline\xc8\x99te condi\xc8\x9biile legale pentru a fi membru al Guvernului". \xc3\x8en aceea\xc8\x99i zi, Cioroianu a preluat func\xc8\x9bia de ministru al  afacerilor externe._NEWLINE_La data de 1 aprilie 2007 T\xc4\x83riceanu i-a demis pe mini\xc8\x99trii membri ai Partidului Democrat (partid pro-B\xc4\x83sescu) \xc8\x99i a format un guvern minoritar \xc3\xaempreun\xc4\x83 cu Uniunea Democrat\xc4\x83 Maghiar\xc4\x83 din Rom\xc3\xa2nia; guvenul a fost aprobat de Parlament la 3 aprilie, cu sprijinul Partidului Social Democrat._NEWLINE_Guvernul C\xc4\x83lin Popescu-T\xc4\x83riceanu a trecut de mo\xc8\x9biunea de cenzur\xc4\x83 votat\xc4\x83 de Parlament la 3 octombrie 2007, mo\xc8\x9biune ce a fost ini\xc8\x9biat\xc4\x83 de c\xc4\x83tre Partidul Social Democrat. De\xc8\x99i 220 parlamentari au votat \xc3\xaen favoarea mo\xc8\x9biunii \xc8\x99i doar 152 au votat \xc3\xaempotriva ei, mo\xc8\x9biunea avea nevoie de 232 voturi pentru a provoca c\xc4\x83derea guvernului._NEWLINE_C\xc4\x83lin Popescu-T\xc4\x83riceanu este ac\xc8\x9bionar la mai multe companii, printre care BRD, SIF 2, SIF 3, SIF 5, Banca Transilvania. Averea total\xc4\x83 a premierului este estimat\xc4\x83 la 15 milioane de dolari SUA._NEWLINE_C\xc4\x83lin Popescu T\xc4\x83riceanu vorbe\xc8\x99te fluent engleza \xc8\x99i franceza.\n_START_SECTION_\nPre\xc8\x99edinte al Senatului Rom\xc3\xa2niei\n_START_PARAGRAPH_\n\xc3\x8en data de 4 martie 2014, dup\xc4\x83 retragerea PNL din guvernul Victor Ponta, Crin Antonescu, pre\xc8\x99edintele PNL, a demisionat din func\xc8\x9bia de pre\xc8\x99edinte al Senatului. \xc3\x8en data de 10 martie 2014 C\xc4\x83lin Popescu-T\xc4\x83riceanu a fost ales pre\xc8\x99edinte al Senatului Rom\xc3\xa2niei, cu voturile PSD, din postura de senator independent.\n_START_SECTION_\nCandidat la pre\xc8\x99edin\xc8\x9bia Rom\xc3\xa2niei\n_START_PARAGRAPH_\n\xc3\x8en 2014 \xc8\x99i-a depus candidatura pentru alegerile preziden\xc8\x9biale din 2 noiembrie, av\xc3\xa2nd pozi\xc8\x9bia a treisprezecea pe buletinele de vot._NEWLINE_La alegerile pentru pre\xc8\x99edin\xc8\x9bia Rom\xc3\xa2niei din noiembrie 2014, Popescu-T\xc4\x83riceanu a ob\xc8\x9binut \xc3\xaen primul tur de scrutin (organizat \xc3\xaen ziua de duminic\xc4\x83, 2 noiembrie 2014) un num\xc4\x83r de 508.572 voturi din num\xc4\x83rul total de 9.723.232, termin\xc3\xa2nd pe locul 3 din 14, cumul\xc3\xa2nd circa 5,36% din toate voturile exprimate \xc8\x99i validate.\n_START_SECTION_\nVia\xc8\x9ba privat\xc4\x83\n_START_PARAGRAPH_\nT\xc4\x83riceanu a fost c\xc4\x83s\xc4\x83torit de cinci ori  \xc8\x99i are trei copii.\n_START_SECTION_\nAfacerea Sterling\n_START_PARAGRAPH_\nPrintr-o Hot\xc4\x83r\xc3\xa2re de Guvern, emis\xc4\x83 de Guvernul T\xc4\x83riceanu (Hot\xc4\x83r\xc3\xa2re nr. 1446 din 12/11/2008), petrolul \xc8\x99i gazele din jurul Insulei \xc8\x98erpilor au fost concesionate unei firme, Midia  Resources SRL, ce are un capital social de doar 200 de lei. Bilan\xc8\x9bul pe 2007 al acestei firme arat\xc4\x83 c\xc4\x83 nu are angaja\xc8\x9bi iar cifra de afaceri a fost 0 lei. Midia Resources SRL nu are sucursale, nu are sedii secundare \xc8\x99i nu are administratori cenzori persoane juridice.\n_START_SECTION_\nTaxa de prim\xc4\x83 \xc3\xaenmatriculare\n_START_PARAGRAPH_\nT\xc4\x83riceanu a sprijinit taxa special\xc4\x83 de mediu, care taxeaz\xc4\x83 toate ma\xc8\x99inile nou \xc3\xaenmatriculate \xc3\xaen Rom\xc3\xa2nia. Taxa este motivat\xc4\x83 de limitarea emisiilor de dioxid de carbon \xc8\x99i prevenirea invaziei de ma\xc8\x99ini la m\xc3\xa2na a doua \xc8\x99i este similar\xc4\x83 altor taxe impuse de \xc8\x9b\xc4\x83rile nou intrate \xc3\xaen Uniunea European\xc4\x83. Taxa a fost modificat\xc4\x83 f\xc4\x83r\xc4\x83 s\xc4\x83 fie totu\xc8\x99i \xc3\xaen concordan\xc8\x9b\xc4\x83 cu cerin\xc8\x9bele UE.\n_START_SECTION_\nAcuza\xc8\x9bii de corup\xc8\x9bie\n_START_PARAGRAPH_\nLa data de 7 iulie 2016, Direc\xc8\x9bia Na\xc8\x9bional\xc4\x83 Anticorup\xc8\x9bie a dispus trimiterea \xc3\xaen judecat\xc4\x83 a lui C\xc4\x83lin Popescu-T\xc4\x83riceanu pentru m\xc4\x83rturie mincinoas\xc4\x83 \xc8\x99i favorizarea infractorului. Acesta este acuzat c\xc4\x83, sub jur\xc4\x83m\xc3\xa2nt fiind, ar fi facut declara\xc8\x9bii necorespunz\xc4\x83toare adev\xc4\x83rului \xc8\x99i ar fi \xc3\xaengreunat inten\xc8\x9bionat acte de urm\xc4\x83rire penal\xc4\x83. Lui C\xc4\x83lin Popescu-T\xc4\x83riceanu i-au fost respinse toate cererile \xc8\x99i excep\xc8\x9biile formulate \xc3\xaempotriva rechizitoriului\xc2\xa0DNA, ultima de magistra\xc8\x9bii \xc3\x8enaltei Cur\xc8\x9bi de Casa\xc8\x9bie \xc8\x99i Justi\xc8\x9bie \xc3\xaen februarie 2017. Procesul pe fond va \xc3\xaencepe la data de 14 martie 2017.'